**ΕΝΟΤΗΤΑ 5Η: ΠΑΡΑΘΕΤΙΚΑ ΕΠΙΘΕΤΩΝ ΚΑΙ ΕΠΙΡΡΗΜΑΤΩΝ – Β΄ΟΡΟΣ ΣΥΓΚΡΙΣΗΣ**



**Στοιχεία θεωρίας**

**ΒΑΘΜΟΙ ΕΠΙΘΕΤΩΝ**

|  |  |  |  |
| --- | --- | --- | --- |
| **θετικός**-ος, -ύς, -ής | **συγκριτικός**α) - ότερος / -ύτερος / έστεροςβ) πιο + θετικός | **υπερθετικός σχετικός:**άρθρο + συγκριτικός | **υπερθετικός****απόλυτος:**α) -(ό)τατος, -ύτατος, -έστατοςβ) πολύ, πάρα πολύ, πολύ πολύ + θετικός |
| ωραί-ος | ωραι-ότερος (μονολεκτ.)πιο ωραί-ος (περιφραστ.) | ο ωραι-ότεροςο πιο ωραί-ος | ωραι-ότατοςπολύ ωραί-ος |
| βαθ-ύς | βαθύτεροςπιο βαθ-ύς | ο βαθύτεροςο πιο βαθ-ύς | βαθ-ύτατοςπολύ βαθ-ύς |
| σαφ-ής | σαφ-έστεροςπιο σαφ-ής | ο σαφ-έστεροςο πιο σαφ-ής | σαφ-έστατοςπολύ σαφ-ής |

       ο *απόλυτος υπερθετικός* σχηματίζεται ,επίσης, με επανάληψη του θετικού και με σύνθετα (α΄συνθετ. = αχώρ. μόριο) παν-, όλος, κατά, θεός, υπέρ, πέντε, τέσσερα (τετρα-), τρις:

☞ *πανάκριβος, ολοφάνερο, κατάμαυρος, θεονήστικος, υπέρλαμπρος, πεντάρφανος, τετράπαχος, τρισκατάρατος*

       οι *μετοχές* σχηματίζουν παραθετικά μόνο περιφραστικά:

☞ ευτυχισμένος, πιο ευτυχισμένος, πολύ ευτυχισμένος

**Πίνακας  ανώμαλων παραθετικών**

|  |  |  |
| --- | --- | --- |
| **ΘΕΤΙΚΟΣ** | **ΣΥΓΚΡΙΤΙΚΟΣ** | **ΥΠΕΡΘΕΤΙΚΟΣ** |
| **απλός** | **απλούστερος** | **απλούστατος** |
| **γέρος** | **γεροντότερος** | **\_** |
| **πολύς** | **περισσότερος** | **(πλείστος)** |
| **κακός** | **χειρότερος** | **(χείριστος, κάκιστος)** |
| **μεγάλος** | **μεγαλύτερος** | **μέγιστος** |
| **λίγος** | **λιγότερος** | **ελάχιστος** |
| **μικρός** | **μικρότερος** | **ελάχιστος** |
| **καλός** | **καλύτερος** | **άριστος (κάλλιστος)** |
| **(άνω)** | **ανώτερος** | **ανώτατος** |
| **(κάτω)** | **κατώτερος** | **κατώτατος** |
| **(άπω)** | **απώτερος** | **απώτατος** |
| **(υπέρ)** | **υπέρτερος** | **υπέρτατος** |
| **\_** | **προτιμότερος** | **\_** |
| **\_** | **προγενέστερος** | **\_** |
| **\_** | **μεταγενέστερος** | **\_** |

**Δε σχηματίζουν παραθετικά όσα επίθετα φανερώνουν:**

• ύλη (ασημένιος, ξύλινος)

• καταγωγή ή συγγένεια (πατρικός, ελληνικός)

• τόπο ή χρόνο (γήινος, θαλάσσιος, χθεσινός)

• κατάσταση που δεν αλλάζει (θνητός, νεκρός)

• κάποια σύνθετα με α΄ συνθετικό το στερητικό α- (άτυχος, αξέχαστος)

**ΒΑΘΜΟΙ ΕΠΙΡΡΗΜΑΤΩΝ**

☺ Από τον πληθυντικό του ουδετέρου των επιθέτων σε –ος και –ύς σχηματίζονται αντίστοιχα επιρρήματα σε –α και –ιά. Από τα επίθετα σε –ης σχηματίζονται επιρρήματα σε –ως.

|  |  |  |
| --- | --- | --- |
| **θετικός****–α ,–ιά, -ως** | **συγκριτικός****-τερα, -ύτερα,-έστερα** | **υπερθετικός****-τατα, -ύτατα, -έστατα** |
| **ωραία** | **ωραιότερα** | **ωραιότατα** |
| **βαθιά** | **βαθύτερα** | **βαθύτατα** |
| **σαφώς** | **σαφέστερα** | **σαφέστατα** |

**Πίνακας ανώμαλων παραθετικών επιρρημάτων**

|  |  |  |
| --- | --- | --- |
| **ΘΕΤΙΚΟΣ** | **ΣΥΓΚΡΙΤΙΚΟΣ** | **ΥΠΕΡΘΕΤΙΚΟΣ** |
| **πολύ** | **περισσότερο (πιότερο)** | **πάρα πολύ** |
| **λίγο** | **λιγότερο** | **πολύ λίγο, ελάχιστα** |
| **νωρίς** | **νωρίτερα** | **\_** |
| **εμπρός** | **(μπροστύτερα)** | **\_** |
| **ύστερα** | **υστερότερα** | **\_** |
| **\_** | **αρχύτερα** | **\_** |
| **πρώτα** | **πρωτύτερα** | **\_** |
| **γρήγορα** | **γρηγορότερα** | **το γρηγορότερο** |
| **κάτω** | **πιο κάτω** | **πολύ κάτω** |

**Η Σύγκριση**

Όταν σε μια πρόταση υπάρχει συγκριτικός βαθμός επιθέτου ή επιρρήματος, ταυτόχρονα υπάρχουν και *δύο όροι σύγκρισης* (συγκρίνουμε κάτι με κάτι άλλο). Αυτός από τον οποίο ξεκινάει η σύγκριση είναι ο *α΄ όρος* και εκείνος με τον οποίο γίνεται η σύγκριση είναι ο *β΄ όρος*.

⮱ π.χ. Ο Γιώργος είναι βαρύτερος από τον Κώστα.

 α΄όρος συγκρ. β΄όρος συγκρ.

☞ο **β΄ όρος σύγκρισης** (ουσιαστικό, αντωνυμία, επίθετο, ρήμα, πρόταση, επίρρημα) εκφέρεται:

**1.** με την πρόθεση από + αιτιατική 🡪 Το σπίτι του είναι ωραιότερο *από το δικό μας*.

**2.** παρά + ομοιότροπα με τον α΄όρο 🡪 Καλύτερα να ζεις έντιμα *παρά άτιμα*.

**3.** με γενική αδύνατου τύπου της προσωπικής αντωνυμίας όταν προηγούνται συγκριτικά επίθετα (μεγαλύτερος, μικρότερος, ανώτερος, καλύτερος, κατώτερος)

🡪  Ο Βασίλης είναι *κατώτερός της*.

**4.** βραχυλογικά (= παραμένει μόνο ο προσδιορισμός του β΄όρου αν αυτός είναι ίδιος με τον α΄όρο) 🡪 Οι συνθήκες ζωής στη χώρα μας είναι καλύτερες από τα υπόλοιπα Βαλκάνια *(εννοείται : από τις συνθήκες ζωής των υπόλοιπων Βαλκανίων)*

**5.** ο β΄ όρος σύγκρισης παραλείπεται όταν εννοείται εύκολα από τα συμφραζόμενα:

🡪 Οι έφηβοι είναι περισσότεροι ευαίσθητοι. *(εννοείται : από τους ανθρώπους των άλλων ηλικιών)*

